b'\n_START_ARTICLE_\nMarcello Lippi\n_START_SECTION_\n\xc5\xbdaid\xc4\x97jo karjera\n_START_PARAGRAPH_\nSavo profesionalaus futbolininko karjer\xc4\x85 Lippi prad\xc4\x97jo 1969 m. U.C. Sampdoria ekipoje, kurioje ir praleido did\xc5\xbei\xc4\x85j\xc4\x85 karjeros dal\xc4\xaf. Savo \xc5\xbeaid\xc4\x97jo karjer\xc4\x85 1982 m. jis baig\xc4\x97 A.C. Pistoiese ekipoje.\n_START_SECTION_\nTrenerio karjera\n_START_PARAGRAPH_\n1982 m. baig\xc4\x99s futbolininko karjer\xc4\x85, b\xc5\xabdamas 32 met\xc5\xb3, jis prad\xc4\x97jo trenerio karjer\xc4\x85. Nors jis niekada nebuvo \xc5\xbeaid\xc4\x99s u\xc5\xbe nacionalin\xc4\x99 Italijos rinktin\xc4\x99, buvo sukaup\xc4\x99s nema\xc5\xbeai patirties Sampdoria ekipoje \xc5\xbeaisdamas centro gyn\xc4\x97jo pozicijoje. \xc5\xa0ios ekipos jaunimo rinktin\xc4\x97 tapo pirmasis jo, kaip trenerio, i\xc5\xa1bandymas. V\xc4\x97liau beveik kasmet jis keisdavo ekipas, o l\xc5\xab\xc5\xbeis jo trenerio karjeroje tapo 1993-1994 m. sezonas, kuomet Lippi sugeb\xc4\x97jo atvesti S.S.C. Napoli \xc4\xaf UEFA Europos lygos turnyr\xc4\x85. Nuo to laiko Lippi tapo trok\xc5\xa1tamas daugelio stipri\xc5\xb3 klub\xc5\xb3, o tuometines lenktynes laim\xc4\x97jo Juventus F.C. klubas. Jau pirmame sezone su Juventus Lippi laim\xc4\x97jo Serie A \xc4\x8dempionat\xc4\x85, o 1996 m. ir EUFA \xc4\x8dempion\xc5\xb3 lyg\xc4\x85. Po penkeri\xc5\xb3 s\xc4\x97kming\xc5\xb3 met\xc5\xb3 Juventus ekipoje 1999 m. Lippi per\xc4\x97jo \xc4\xaf Milano Internacionale ekip\xc4\x85, ta\xc4\x8diau po met\xc5\xb3 buvo atleistas d\xc4\x97l prast\xc5\xb3 rezultat\xc5\xb3. Po \xc5\xa1ios pertraukos jis v\xc4\x97l sugr\xc4\xaf\xc5\xbeo prie Turino ekipos vairo. Iki pat 2004 m. treneris v\xc4\x97l sugeb\xc4\x97jo laim\xc4\x97ti kelis Serie A \xc4\x8dempion\xc5\xb3 titulus ir patekti su ekipa \xc4\xaf UEFA \xc4\x8dempion\xc5\xb3 lygos 2003 m. final\xc4\x85, kuriame tik po baudini\xc5\xb3 serijos nusileido A.C. Milan komandai._NEWLINE_2004 m. liepos m\xc4\x97nes\xc4\xaf Lippi buvo paskirtas Italijos nacionalin\xc4\x97s rinktin\xc4\x97s treneriu. Auk\xc5\xa1\xc4\x8diausius pasiekimus Lippi kartu su nacionaline rinktine sugeb\xc4\x97jo pademonstruoti 2006 m. pasaulio \xc4\x8dempionate. Jame Italijos rinktin\xc4\x97 pateko \xc4\xaf final\xc4\x85, o jame po baudini\xc5\xb3 serijos 5-3 \xc4\xafveik\xc4\x97 Pranc\xc5\xabzijos rinktin\xc4\x99._NEWLINE_Pra\xc4\x97jus trims dienoms po finalo Lippi neprat\xc4\x99s\xc4\x97 sutarties su Italijos futbolo federacija ir pasitrauk\xc4\x97 i\xc5\xa1 trenerio pareig\xc5\xb3. J\xc4\xaf pakeit\xc4\x99s Roberto Donadoni nuvyl\xc4\x97 federacij\xc4\x85, kuomet 2008 m. Europos \xc4\x8dempionate Italijos ekipa pasitrauk\xc4\x97 i\xc5\xa1 kovos jau po 1/4 finalo. Federacija atleido Donadoni ir \xc4\xaf trenerio post\xc4\x85 susigr\xc4\x85\xc5\xbeino Lippi._NEWLINE_2010 m. gegu\xc5\xbe\xc4\x97s 30 d. Italijos futbolo federacija prane\xc5\xa1\xc4\x97, kad po 2010 m. pasaulio futbolo \xc4\x8dempionato trener\xc4\xaf pakeis Fiorentina treneris Cesare Prandelli.'